
LIETUVOS RESPUBLIKOS SEIMO
PETICIJŲ KOMISIJA



LIETUVOS RESPUBLIKOS SEIMO PETICIJŲ KOMISIJOS 2013 METŲ DARBO

ATASKAITA

Nuolatinė Lietuvos Respublikos Seimo Peticijų Komisija (toliau – Komisija) 2013 metais dirbo antruosius šios Seimo kadencijos metus ir keturioliktuosius visos savo veiklos metus.
[bookmark: straipsnis18]Komisija sudaryta, vadovaujantis Peticijų įstatymo (Žin., 1999, Nr. 66-2128) 18 straipsniu, skelbiančiu, kad peticijų komisijos (Lietuvos Respublikos Seimo, Lietuvos Respublikos Vyriausybės ir savivaldybių) turi būti sudarytos iki 1999 m. spalio 1 d., taip pat Lietuvos Respublikos Seimo statuto 25 ir 80 straipsniais.
Šios Seimo kadencijos Komisija buvo sudaryta Seimo 2012 m. lapkričio 27 d. nutarimu Nr. 24 „Dėl Lietuvos Respublikos Seimo Peticijų komisijos sudarymo“ (Žin., 139-7112) iš 8 Seimo narių: Mindaugo Basčio, Vidos Marijos Čigriejienės, Petro Čimbaro, Vytauto Kamblevičiaus, Juzefo Kvetkovskio, Mildos Petrauskienės, Audronės Pitrėnienės ir Egidijaus Vareikio. Seimo 2012 m. gruodžio 4 d. nutarimu Nr. 38 „Dėl Lietuvos Respublikos Seimo komisijų pirmininkų ir jų pavaduotojų patvirtinimo“ (Žin., Nr. 142-7308) Komisijos pirmininku buvo paskirtas Petras Čimbaras, o jo pavaduotoja – Vida Marija Čigriejienė.
Komisija ir 2013 m. savo darbą grindė Lietuvos Respublikos Konstitucija, taip pat Peticijų įstatyme (Žin., 1999, Nr. 66-2128) nustatytais uždaviniais, tikslais bei vadovavosi Komisijos nuostatais (Žin., 1999, Nr. 98-2815) ir Seimo statutu.
Lietuvos Respublikos Konstitucijos 33 straipsnio 3 dalyje skelbiama, kad piliečiams laiduojama peticijos teisė, kurios įgyvendinimo tvarką nustato įstatymas. Toks įstatymas buvo priimtas 1999 m. liepos 7 d. Šiame įstatyme nustatyta, kad „peticijų komisijos – nuolatinės komisijos, kurios sprendžia kreipimosi pripažinimo peticija bei peticijų priėmimo nagrinėti klausimus, jas nagrinėja ir pateikia išvadas dėl peticijoje išdėstytų reikalavimų ir siūlymų tenkinimo“.
Šiame įstatyme taip pat nustatyta, kad peticijos teisė – tai yra teisė kreiptis į Seimą, Vyriausybę ar savivaldybės institucijas su siūlymais ir reikalavimais, kurių įgyvendinimui reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą. 
Lietuvos Respublikos Konstitucinis Teismas 2006 m. sausio 26 d. nutarime „Dėl Peticijų įstatymo 10 straipsnio 1 dalies 2 punkto, 10 straipsnio 4 dalies ir 16 straipsnio atitikties Lietuvos Respublikos Konstitucijai“ pažymėjo, kad „konstitucinė peticijos teisė – viena iš teisių, kurias įgyvendindami piliečiai gali dalyvauti valdant savo šalį. Lietuvos, kaip ir daugelio Europos valstybių, teisės sistemose peticija paprastai suprantama kaip individualus ar kolektyvinis kreipimasis į viešosios valdžios institucijas, kuriame yra išdėstytas reikalavimas (siūlymas) spręsti tam tikrą ne tik pareiškėjui, bet ir visai visuomenei ar jos daliai svarbų klausimą, kai reikia pakeisti, papildyti ar pripažinti netekusiu galios galiojantį arba priimti naują teisės aktą“, t. y. peticijos esmę sudaro ne teisės akto projekto teikimas, bet reikalavimas (siūlymas) spręsti tam tikrą klausimą (svarbų jam ar visai visuomenei, ar jos daliai). Minėtame Konstitucinio Teismo nutarime taip pat pažymėta, kad „Konstitucijos 33 straipsnio 2 dalyje įtvirtintos piliečių teisės kritikuoti valstybės įstaigų ar pareigūnų darbą, apskųsti jų sprendimus negalima tapatinti su Konstitucijos 33 straipsnio 3 dalyje įtvirtinta piliečių peticijos teise: kiekviena iš šių teisių turi savo, tik jai būdingą turinį; tai suponuoja inter alia skirtingą šių teisių įgyvendinimo tvarką, taip pat kai kuriuos jų gynimo ypatumus“. 
Nagrinėjant peticijos teisę, Lietuvos konstitucinėje teisėje taip pat labai svarbu ją atskirti nuo asmens skundo, pareiškimo ar pasiūlymo, taip pat nuo piliečių įstatymų leidybos iniciatyvos teisės, kurių nagrinėjimo tvarką nustato kiti įstatymai ir teisės aktai. 
Šioje ataskaitoje pateikiama 2013 m. Komisijos nagrinėtų kreipimųsi ir peticijų analizė, taip pat pridedama Komisijos 2013 m. nagrinėtų kreipimųsi ir peticijų bei dėl jų priimtų sprendimų lentelė.
	Komisijos nuostatai skelbia, kad „Komisijos posėdžiai organizuojami taip, kad būtų užtikrinti kreipimųsi ir peticijų nagrinėjimo terminai“. Vadovaujantis šia nuostata, 2013 m. buvo sušaukta 18 Komisijos posėdžių. 2012 m. Komisija surengė 21 posėdį, 2011 m. – 20, 2010 m. – 15, 2009 m. –  19, 2008 m. – 18, 2007 m. – 19, 2006 m. – 26.
	2013 m. buvo gauta 53 kreipimaisi ar peticijos. Juose buvo suformuluota 80 pasiūlymų ar reikalavimų. Palyginimui pateikiama lentelė, kurioje nurodomi duomenys apie tai, kiek kreipimųsi ir peticijų buvo gauta 2001–2013 m., taip pat juose suformuluotų pasiūlymų ir reikalavimų skaičius. 

	Metai
	Gauta kreipimųsi ar peticijų
	Juose pateikta pasiūlymų ir reikalavimų

	2001
	47
	113

	2002
	42
	59

	2003
	33
	53

	2004
	15
	19

	2005
	38
	91

	2006
	56
	100

	2007
	26
	71

	2008
	19
	41

	2009
	39
	116

	2010
	25
	62

	2011
	214
	263

	2012
	41
	81

	2013
	53
	80



Nors dar 2008 m. Seimas pakeitė Peticijų įstatymą taip, kad kreipimąsi (peticiją) galima paduoti ne tik tiesiogiai, siųsti paštu, bet ir elektroniniu būdu, iki šios dienos elektroniniu būdu kreipimusis (peticijas) Komisijai teikia tik vienas pareiškėjas. Pirmą kartą elektroniniu būdu pateiktą kreipimąsi Komisija gavo 2011 m.  
2013 m. visus kreipimusi pateikė Lietuvos Respublikos piliečiai, sulaukę pilnametystės, išskyrus vieną peticiją, kurią pateikė nuolat Lietuvoje gyvenantis asmuo. 
Daugumą kreipimųsi pareiškėjai pateikė patys, tačiau vienas kreipimasis buvo pateiktas per atstovą – 252 piliečiai pateikė peticiją „Dėl Lietuvos Respublikos bausmių vykdymo kodekso 157 straipsnio pakeitimo“.
2013 m. kreipimusi (peticijas) daugiausia teikė vienas pilietis, 3 kreipimųsi pateikė didelės piliečių grupės, 2 kreipimųsi pateikė dviejų asmenų grupės. 9 piliečiai pateikė atskirus kreipimųsis „Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“, kuriuose jie pateikė tokius pat pasiūlymus: „iš Bausmių vykdymo kodekso 157 straipsnio 1 dalies išbraukti žodžius „ir kitos reikšmingos aplinkybės“ arba šios frazės gale būtų paaiškinta konkrečiai, kokios tos kitos reikšmingos aplinkybės“ ir „to paties straipsnio antros dalies žodžius pakeisti iš „gali būti“ į „privalo būti“.
Būtina pažymėti, kad 2013 metais vienas pareiškėjas pateikė net 17 kreipimųsi (peticijų). Tai antras toks atvejis Komisijos darbe, kai tas pats pareiškėjas teikia Komisijai labai daug kreipimųsi, kuriuose pateikti siūlymai ar reikalavimai, kurių įgyvendinimui reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą. Nors Peticijų įstatyme yra numatyta galimybė nepripažinti kreipimosi peticija tuo atveju, kai pareiškėjas piktnaudžiauja peticijos teise, tačiau pinktnaudžiavimo faktą įrodyti yra gana sunku ir sudėtinga.
Iki 2010 m. nemažai kreipimųsi teikė visuomeninės organizacijos, asociacijos ir kiti juridiniai asmenys, tačiau 2013 m. juridinis asmenuo pateikė tik vieną kreipimąsi. Komisija visada nuo pat savo darbo pradžios 1999 m. pabaigoje laikėsi tos nuostatos, kad peticijos teisę turi tik piliečiai, kaip nustatyta Lietuvos Respublikos Konstitucijos 33 straipsnio 3 dalyje, o ne juridiniai asmenys.
	Daugumoje kreipimųsi buvo pateikta po 1 ar kelis pasiūlymus. Daugiausia pasiūlymų (8) buvo suformuluoti kreipimesi „Už permainas vartotojų teisių apsaugoje, sprendžiant viešąsias problemas energetiniame sektoriuje“.
	Iš 53 gautų kreipimųsi 33 buvo pripažinti peticijomis, ir jos buvo priimtos nagrinėti. Tokiu būdu, peticijomis buvo pripažinta 62,64 % visų gautų kreipimųsi. Tai didelis procentinis dydis, nors 2011 m. peticijomis buvo pripažinta net 92.52 % kreipimųsi. Komisija pripažino peticijomis: 2012 m. – 75,6 % kreipimųsi, 2010 m. – 40 %, 2009 m. – 53.85 %,  2008 m. – 42.11 %, 2007 – 53.85 %, 2006 m. – 26.78 %, 2005 m. – 23.68 %, 2004 m. – 26.7 %, 2003 m. – 18 %, 2002 m. – 21.42 %, 2001 m. – 31.91 %.
Kartu pažymėtina, kad 7 kreipimųsi „Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“ Komisija, vadovaudamasi Peticijų įstatymo 9 straipsnio 5 dalimi, sujungė į vieną ir nagrinėjo kaip vieną kreipimąsi, pripažino peticija ir priėmė ją nagrinėti. Tokiu būdu Seimui buvo teikiama viena išvada dėl šių visų kreipimųsi, tačiau apie priimtus Komisijos ir Seimo sprendimus pagal Peticijų įstatymą buvo informuotas kiekvienas pareiškėjas atskirai.
Daugiausia kreipimaisi peticijomis nebuvo pripažinti todėl, kad juose pateikti pasiūlymai galimai prieštaravo Lietuvos Respublikos Konstitucijai, taip pat kreipimesi pateikti pasiūlymai  buvo nepagrįsti ir buvo piktnaudžiaujama peticijos teise (Peticijų įstatymo 9 straipsnio 3 dalies 4 punktas). Dalis kreipimųsi nebuvo pripažinti peticija dėl to, kad nereikia keisti, pildyti įstatymo, nes tokios nuostatos jau juose yra. Kai kuriuose kreipimusi buvo pateikti pasiūlymai, kurių tenkinimas pažeistų kitų asmenų teises. Kiti kreipimaisi nebuvo pripažinti peticijomis, vadovaujantis Peticijų įstatymo 9 straipsnio 3 dalies 5 punktu: kreipimasis nepripažįstamas peticija, jei „peticijų komisija per kalendorinius metus dėl tų pačių reikalavimų ir siūlymų, išdėstytų kreipimesi, jau yra priėmusi sprendimą“.
Peticija „Dėl Lietuvos Respublikos transporto lengvatų įstatymo 8 straipsnio pakeitimo“, vadovaujantis Petiicjų įstatymo 9 straipsnio 12 dalimi ir Komisijos nuostatų 20 punktu, taip pat atsižvelgus į pareiškėjo prašymą, buvo perduota nagrinėti Seimo Valstybės ir savivaldybių komitetui nagrinėti kartu su Lietuvos Respublikos transporto lengvatų 8 straipsnio pakeitimo įstatymo projektu Nr. XIP-2930, kuriame yra sprendžiama pareiškėjo peticijoje keliama problema.
2013 m. baigtos nagrinėti ne visos 2013 m. gautos peticijos, nes jos buvo gautos 2013 m. pabaigoje, todėl nebuvo spėta jas iš esmės išnagrinėti. Peticijų įstatymas reikalauja išnagrinėti peticijas operatyviai, draudžiama vilkinti peticijų nagrinėjimą. Visos peticijos turi būti išnagrinėtos ne vėliau kaip per 90 kalendorinių dienų nuo sprendimo priimti peticiją nagrinėti priėmimo dienos. Taigi 6 peticijas liko išnagrinėti 2014 m.
26 peticijos buvo išnagrinėtos ir dėl jose pateiktų pasiūlymų buvo priimti sprendimai bei teiktos Seimui išvados dėl jų tenkinimo ar atmetimo. 
25 peticijose pateikti pasiūlymai Komisijos buvo atmesti bei, vadovaujantis Peticijų įstatymo 12 straipsnio 3 dalimi, buvo priimti sprendimai teikti Seimui išvadas dėl jose pateiktų pasiūlymų atmetimo. Visiems šiems Komisijos sprendimams Seimas pritarė ir priėmė Seimo protokolinius nutarimus atmesti peticijose pateiktus pasiūlymus. Šie Seimo sprendimai, remiantis Peticijų įstatymo 16 straipsniu, yra galutiniai ir neskundžiami.
Komisija priėmė sprendimą tenkinti tik vienoje peticijoje pateiktą pasiūlymą. Komisija nusprendė tenkinti peticijoje „Dėl butų privatizavimo lengvatinėmis sąlygomis“ pateiktą pasiūlymą
„priimti Lietuvos Respublikos valstybės paramos būstui įsigyti ar išsinuomoti ir daugiabučiams namams atnaujinti (modernizuoti) įstatymo pataisas, kad galėtų šiuo įstatymu pasinaudoti“ ir „galėima būtų 100 % privatizuoti butus lengvatinėmis sąlygomis“. Tokį sprendimą Komisija priėmė, atsižvelgusi į Lietuvos Respublikos socialinės apsaugos ir darbo ministerijos pateiktą nuomonę, į Europos socialinės chartijos (pataisytos) pasiūlymą mažinti priverstinių iškeldinimų skaičių, taip pat manydama, kad būtina sudaryti sąlygas savivaldybės (valstybės) gyvenamąsias patalpas privatizuoti nuomininkams, kuriems gyvenamosios patalpos buvo išnuomotos pagal Gyventojų apsirūpinimo gyvenamosiomis patalpomis įstatymą (gyvenamosios patalpos išnuomotos iki 2002 m. gruodžio 31 d.) ir kurie nepertraukiamai gyvena tose pačiose nuomojamose gyvenamosiose patalpose 10 ir daugiau metų, kadangi šie žmonės per daugelį nuomos metų investavo į tuos butus daug lėšų ir darbo. 
Komisija, atsižvelgusi į tai, kad Lietuvos Respublikos socialinės apsaugos ir darbo ministerija yra parengusi Lietuvos Respublikos gyventojų apsirūpinimo gyvenamosiomis patalpomis įstatymo pakeitimo įstatymo projektą, kuriuo siekiama sudaryti sąlygas savivaldybės (valstybės) gyvenamąsias patalpas privatizuoti nuomininkams, kuriems gyvenamosios patalpos buvo išnuomotos pagal Gyventojų apsirūpinimo gyvenamosiomis patalpomis įstatymą (gyvenamosios patalpos išnuomotos iki 2002 m. gruodžio 31 d.) ir kurie nepertraukiamai gyvena tose pačiose nuomojamose gyvenamosiose patalpose 10 ir daugiau metų, taip pat nusprendė pasiūlyti Lietuvos Respublikos socialinės apsaugos ir darbo ministerijai parinkti savivaldybes ir susitarti su jomis dėl bandomųjų projektų parengimo, kuriuose įvertinti galimai privatizuotinų butų kainą, atsižvelgiant į buto kainą pakeitusias nuomininko investicijas. 
Deja, šio projekto pateikimas Lietuvos Respublikos Vyriausybei užtruko, nes projektas buvo koreguojamas, derinamas, todėl ir šiuo metu jis dar nėra pateiktas Seimui svarstyti. 
2013 m. Komisija gavo 2 kreipimusi iš Lietuvos Respublikos Vyriausybės Peticijų komisijos, nes pagal Peticijų įstatymo 9 straipsnio 1 dalį, jei kreipimasis yra pateiktas institucijai, kurios kompetencijai nepriklauso nagrinėti iškeltus reikalavimus ir siūlymus, peticijų komisija ne vėliau kaip per 4 darbo dienas nuo išsiaiškinimo, ar kreipimesi iškeltų reikalavimų ir siūlymų nagrinėjimas priklauso įregistravusios institucijos kompetencijai, dienos persiunčia kreipimąsi kompetentingai institucijai (Vyriausybės ar savivaldybių peticijų komisijoms) ir apie tai praneša pareiškėjui ar jo atstovui. Dėl vieno iš Vyriausybės gauto kreipimosi Komisija priėmė sprendimą jo nenagrinėti, nes tokį pat kreipimąsi Komisija iš to paties pareiškėjo jau buvo gavusi ir dėl jo buvo priėmusi sprendimą. Dėl kito kreipimosi buvo priimtas sprendimas nenagrinėti jo Peticijų įstatymo nustatyta tvarka, nes jame pateiktas pasiūlymas galimai prieštaravo Lietuvos Respublikos Konstitucijai. Komisija, vadovaudamasi Peticijų įstatymo 2 straipsnio 4 dalimi, nusprendė, kad kreipimesi „Dėl Lietuvos Respublikos bausmių vykdymo kodekso 157 straipsnio pakeitimo“ pateiktas siūlymas „pataisyti Lietuvos Respublikos bausmių vykdymo kodekso 157 straipsnio „Lygtinis paleidimas iš pataisos įstaigų“ 1-ąją dalį ir 2-ąją dalį, pakeičiant „Gali būti lygtinai paleisti...“ į „Turi būti lygtinai paleisti...“, o 3-oje dalyje, sakinyje „iki jų galimo lygtinio paleidimo...“, išbraukiant žodį „galimo“ ir palikti „iki jų lygtinio paleidimo“, nesvarstytinas Peticijų įstatymo nustatyta tvarka, nes pasiūlymas gali prieštarauti Lietuvos Respublikos Konstitucijai, kadangi „teisėjas ir teismai, vykdydami teisingumą, yra nepriklausomi“. Norint įvykdyti šį pareiškėjo siūlymą, reikėtų keisti Konstituciją, tačiau sumanymą keisti ar papildyti ją turi teisę pateikti Seimui ne mažesnė kaip ¼ visų Seimo narių grupė arba ne mažiau kaip 300 tūkstančių rinkėjų. Peticijų komisija tokios teisės neturi. 
2013 m. pareiškėjai daugiausia teikė kreipimusi ir peticijas, kurių įgyvendinimui reikėtų keisti Lietuvos Respublikos bausmių vykdymo kodeksą (21) ir Lietuvos Respublikos baudžiamąjį kodeksą (6).
2013 m. Komisija taip pat parengė Lietuvos Respublikos peticijų įstatymo 9 straipsnio pakeitimo įstatymo projektą ir Lietuvos Respublikos Seimo nutarimo „Dėl Seimo Peticijų komisijos nuostatų patvirtinimo“ pakeitimo projektą, kurių tikslas taupyti valstybės lėšas, mažinti administracinę naštą ir skatinti gyventojus naudotis internetu. Seimas šiuos projektus apsvarstė ir spalio 15 d. priėmė. Pakeitimai įsigaliojo 2014 m. sausio 1 d.
Pažymėtina, kad iki 2014 m. sausio 1 d. Komisija informaciją apie kiekvienos peticijos nagrinėjimo vietą ir laiką turėjo skelbti  „Valstybės žinių“ Informacinuose pranešimuose, tačiau dabar, kai visame pasaulyje vyksta dideli globaliniai pokyčiai, spartus technologijų vystymasis, visuomenės perėjimas į „informacinės visuomenės“ stadiją, visą informaciją galima rasti internetiniuose tinklalapiuose, todėl skelbti pranešimus apie peticijų nagrinėjimą „Valstybės žinių“ priede „Informaciniai pranešimai“ ir mokėti už kiekvieną tokį skelbimą 70-80 Lt yra netikslinga. Be to, Informacinės visuomenės plėtros komiteto prie Susisiekimo ministerijos užsakymu atlikto tyrimo duomenimis, šiuo metu Lietuvoje 75,2 procentų gyventojų naudojasi kompiuteriu bei 73,3 procentų internetu (tyrimą atliko TNS LT, UAB. Tyrimas buvo atliekamas 2012 m. lapkričio 26 d.–2013 m. vasario 24 d., apklausus 1689 Lietuvos gyventoją (15-74 metų amžiaus). „Valstybės žinių“ priedą „Informaciniai pranešimai“ skaito daug mažiau Lietuvos gyventojų – „Valstybės žinių“ tiražas tik 685 egzemplioriai.
Būtina pažymėti, kad 2013 m. dvi bylos dėl Komisijos sprendimų buvo nagrinėjamos teisme.
Dar 2012 m. buvo apskųstas teismui Komisijos sprendimas nepripažinti kreipimosi peticija. Vilniaus apygardos administracinis teismas (toliau – Teismas) 2012 m. rugsėjo 3 d. išnagrinėjo pareiškėjų skundą ir, vadovaudamasis Administracinių bylų teisenos įstatymo 85-87 straipsniais, 101 straipsnio 1 punktu, nutarė „bylą pagal pareiškėjų skundą nutraukti“, tačiau pareiškėjai šį sprendimą apskundė Lietuvos vyriausiajam administraciniam teismui, kuris 2012 m. lapkričio 16 d. nutarė „pareiškėjų atskirąjį skundą tenkinti iš dalies – Teismo 2012 m. rugsėjo 3 d. nutartį panaikinti ir perduoti klausimą pirmosios instancijos teismui nagrinėti iš naujo. 
2013 m. vasario 5 d Komisija gavo Teismo šaukimą dalyvauti nagrinėjant šią bylą, tačiau Komisija, vadovaudamasi ABTĮ 16 straipsnio 2 dalyje įtvirtinta imperatyvia norma, kad administracinių teismų kompetencijai nepriskiriama tirti Respublikos Prezidento, Seimo, Seimo narių, Ministro Pirmininko, Vyriausybės (kaip kolegialios institucijos) veiklos ir atsižvelgdama į tai, kad Komisija savo raštuose Teismui ir Lietuvos vyriausiajam administraciniam teismui prašė bylą nutraukti, paprašė bylą nagrinėti Komisijai nedalyvaujant. Byla iki šios dienos nėra išnagrinėta.
Kitas Komisijos sprendimas nenagrinėti prašymo, peticijos, peticijos papildymo buvo taip pat pareiškėjo apskųstas Teismui, kuris 2013 m. vasario 4 d. nusprendė „panaikinti Lietuvos Respublikos Seimo Peticijų komisijos sprendimą ir įpareigoti Komisiją atsakyti į pareiškėjo kreipimąsi (peticiją)“.
Komisija, nesutikdama su šiuo Teismo sprendimu ir atsižvelgdama į tai, kad Teismas netinkamai taikė Lietuvos Respublikos peticijų įstatymo, Lietuvos Respublikos Seimo statuto, Seimo Peticijų komisijos nuostatų nuostatas, Lietuvos Respublikos Konstitucinio Teismo 2006 m. sausio 26 d. nutarimą „Dėl Lietuvos Respublikos peticijų įstatymo 10 straipsnio 1 dalies 2 punkto, 10 straipsnio 4 dalies ir 16 straipsnio atitikties Lietuvos Respublikos Konstitucijai“, Lietuvos Respublikos viešojo administravimo įstatymą ir kitus teisės aktus, apskundė jo sprendimą Lietuvos vyriausiajam administraciniam teismui, kuris 2013 m. lapkričio 29 d. patenkino Komisijos apeliacinį skundą: teisėjų kolegija nusprendė, kad Teismas netinkamai aiškino bei taikė ginčą reglamentuojančias teisės normas, todėl Komisijos apeliacinį skundą patenkino ir bylą nutraukė. Teismas nusprendė, kad pareiškėjo skundas negali būti nagrinėjamas tol, kol yra nepasinaudota išankstine ginčų nagrinėjimo ne teisme tvarka. Šis Lietuvos vyriausiojo administracinio teismo sprendimas galutinis ir neskundžiamas.
2013 m. Komisija taip pat gavo 205 skundus, prašymus, pasiūlymus ir kitokius raštus bei laiškus. Į Juos visus buvo atsakyta ir buvo parengta 357 raštai, atsakymai į pareiškimus, skundus, prašymus. 
Nors Peticijų įstatymas aiškiai skelbia, kad Komisija nenagrinėja skundų, pareiškimų ir pasiūlymų, į visus laiškus buvo detaliai atsakyta ir paaiškinta arba jie buvo persiųsti kitoms institucijoms, kurių kompetencijai priklausė spręsti laiškuose išdėstytas problemas. 
Komisijai taip pat dažnai skambino piliečiai, prašydami paaiškinti Peticijų įstatymo nuostatas, pasiteirauti vienu ar kitu klausimu.  
[bookmark: _GoBack]Nagrinėjant peticijas, į posėdžius, vadovaujantis Peticijų įstatymo 5 straipsniu, visada yra kviečiami pareiškėjai. Labai dažnai jie atvyksta ir aktyviai dalyvauja posėdžiuose. Kartu būtina pažymėti, kad yra problemų su pareiškėjų, atliekančių bausmę laisvės atėmimo vietose, dalyvavimu Komisijos posėdžiuose. Pagal Peticijų įstatymo 5 straipsnio pareiškėjas arba jo atstovas turi teisę dalyvauti Komisijos posėdyje, kuriame yra nagrinėjama jo peticija, tačiau Lietuvos Respublikos bausmių vykdymo kodeksas ir kiti įstatymai nenumato prievolės kalinimo įstaigų administracijai atvežti nuteistąjį į Komisijos posėdį. Komisijos nuostatai taip pat leidžia nagrinėti peticiją, pareiškėjui nedalyvaujant.
Nagrinėjant peticijoje pateiktus pasiūlymus, konsultuodami, teikdami išvadas, savo nuomones bei kitą medžiagą, Komisijai labai geranoriškai talkina kai kurie Seimo komitetai, Seimo kanceliarijos Teisės departamentas, ministerijos, kai kurie ekspertai ir konsultantai. Peticijų įstatymo 6 straipsnio 2 dalis nustato, kad vykdydamos Peticijų įstatymo nustatytas funkcijas, peticijų komisijos turi teisę pasitelkti specialistų (ekspertų), kreiptis į valstybės institucijas, mokslo bei studijų institucijas, švietimo įstaigas su prašymu pateikti išvadas ir kitokią reikiamą medžiagą, pakviesti į savo posėdžius valstybės institucijų, išskyrus teismų, atstovus iš anksto su jais suderintu laiku ir išklausyti jų informaciją. Deja, ne visada šios nuostatos yra paisoma.

PRIDEDAMA: 58 lapai.

Komisijos pirmininkas 								Petras Čimbaras

